SKRIFTLIG FORESPØRGSEL E-3103/02

af Bart Staes (Verts/ALE) til Kommissionen

(29. oktober 2002)

Om: Identificering af fodboldfans ved europæiske kampe

Ifølge belgisk lovgivning skal fodboldfans i Belgien, som ønsker at overvære en fodboldkamp på et stadion mellem klubbber i den øverste klasse, være i besiddelse af et såkaldt sikkerhedspas, også kaldet fankort. Dette pas indeholder oplysninger om bærerens identitet og er kun til personlig brug. Hvis systemet anvendes korrekt, betyder det, at klubberne nøjagtig ved, hvem der befinder sig på stadion. På en eller anden måde må det forhindres, at fanskaren rummer aggressive elementer. Voldelige fans nægtes adgang til stadion.

Dette gælder ikke for kampe mellem europæiske hold. Det forventes med andre ord ikke af belgiske fodboldfans med billetter til belgiske klubbers kampe i udlandet, at de oplyser deres identitet. Enhver, også (potentielle) hooligans, kan helt problemfrit skaffe sig en billet. I det land, hvor kampen finder sted, arbejdes der derfor med såkaldte spotters fra den besøgende klub, som rejser sammen med de besøgende fans og kan give de lokale ordenshåndhævere signalementer af potentielle urostiftere.

Er systemet med belgiske fankort i overensstemmelse med direktiv 95/46/EF om beskyttelse af fysiske personer i forbindelse med behandling af personoplysninger og om fri udveksling af sådanne oplysninger(1)?

Er Kommissionen også af den opfattelse, at det af sikkerhedsgrunde er ønskeligt, at også fodboldfans, der overværer kampe uden for deres egen (medlems)stat, skal oplyse deres identitet? Hvilke foranstaltninger vil den i bekræftende fald træffe for at indføre et sådant system? I benægtende fald hvorfor ikke?

(1) EFT L 281 af 23.11.1995, s. 31.

Svar afgivet på Kommissionens vegne af Frederik Bolkestein

(11. december 2002)

Europa-Parlamentets og Rådets direktiv 95/46/EF af 24. oktober 1995 om beskyttelse af fysiske personer i forbindelse med behandling af personoplysninger og om fri udveksling af sådanne oplysninger er et

rammedirektiv, hvis formål er at harmonisere medlemsstaternes lovgivning og derved sikre personoplysningers frie bevægelighed på det indre marked. Medlemsstaterne skal vedtage lovgivning til gennemførelse af direktivet og anvende dets principper på nationalt plan.

Kommissionen har ikke kendskab til detaljerne i det belgiske fankort-system.

For at afgøre foreneligheden i et specifikt tilfælde er det især nødvendigt at undersøge:

- de behandlede oplysningers vigtighed i forhold til formålet med indsamlingen og viderebehandlingen. Mængden af oplysninger bør ikke overstige, hvad der er nødvendigt

- de foranstaltninger, der er iværksat for at oplyse de berørte personer om formålet med databehandlingen, om, hvem der er ansvarlig for registret, og om, hvem der har adgang til oplysningerne

- og hvilke grænser der er fastsat for oplysningernes anvendelse, som skal være i overensstemmelse med dataindsamlingens oprindelige formål.

Medlemsstaterne kan undtagelsesvist fravige kravene i direktiv 95/46/EF, hvor dette er nødvendigt af hensyn til den offentlige sikkerhed eller håndhævelsen af loven, men sådanne undtagelser skal være resultatet af ny lovgivning.

Kommissionen understreger, at hver medlemsstat ifølge artikel 28 i direktiv 95/46/EF skal drage omsorg for, at der udpeges en eller flere offentlige myndigheder, der har til opgave på dens område at påse overholdelsen af de bestemmelser, medlemsstaten vedtager til gennemførelse af dette direktiv. Det er i første omgang medlemsstaternes egne myndigheders ansvar at bedømme, om de specifikke databehandlinger er forenelige med national lovgivning.

Hvad angår det ærede medlems spørgsmål om, hvorvidt det at påbyde fodboldfans at bevise deres identitet, når de overværer kampe uden for deres egen medlemsstat, kunne bidrage til at højne sikkerhedsniveauet, ønsker Kommissionen at give følgende svar.

En sådan foranstaltning virker faktisk interessant. Den ville dog ikke i sig selv være tilstrækkelig til at sikre et passende sikkerhedsniveau ved internationale fodboldkampe. Dette kan kun gøres ved, at medlemsstaternes relevante myndigheder gennemfører de foranstaltninger, der er beskrevet i håndbogen med henstillinger for det internationale politisamarbejde og foranstaltninger med henblik på forebyggelse og bekæmpelse af vold og uroligheder i forbindelse med fodboldkampe med international dimension, som blev godkendt af Rådet ved en resolution af 6. december 2001.